SPOROČILO ZA JAVNOST

**Župan MOK predstavil opravljeno delo po polovici mandata**

**Kranj, 3. december 2020 – Župan Mestne občine Kranj Matjaž Rakovec ima za sabo prvo polovico mandata. Veliko projektov je s svojo ekipo že odkljukal, ima pa še precej načrtov. Leto 2020 je sicer postreglo z zahtevnim poglavjem, covidom-19, a na občini so se hitro prilagodili razmeram in nemoteno delali naprej na uresničevanju začrtanega. Matjaž Rakovec je danes v virtualnem novinarskem zajtrku medijem predstavil opravljeno delo in cilje za prihodnost.**

**Prometna ureditev**

Promet je predstavljal največji izziv med vsemi področji, ko je pred dvema letoma na položaju župana **Mestne občine Kranj (MOK)** nastopil **Matjaž Rakovec**. A s tem se je soočil zelo suvereno. V sodelovanju z državo so v MOK lani končali turbokrožišče **Primskovo**, letos pa obnovo **Delavskega mostu**. MOK je v zadnjih dveh letih pridobila več kot 200 parkirišč, med drugim na lokaciji Zdravstvenega doma Kranj, pod **Joštom**, **Jamnikom** in **Šmarjetno goro**. Uspešno se bliža koncu obnova ceste med **Mavčičami** in **Prašami**. Nova je avtobusna čakalnica na **Brdu**, predvidoma do konca leta bodo zamenjali dve čakalnici v **Bitnjah**. Avgusta je MOK oddala vlogo za pridobitev gradbenega dovoljenja za prvo parkirišče po sistemu »parkiraj in se pelji« v Kranju, ta bo na **Zlatem polju** ob Koroški cesti. Začetek gradbenih del je predviden v drugi polovici 2021. Država je vendarle prisluhnila MOK o avtocestnem priključku Kranj sever, ki bi prometno močno razbremenil Kranj. Družba za avtoceste v RStrenutno opravlja prometno študijo, ki bo podlaga za ureditev priključka.

V soseski **Planina** je zaključen Center trajnostne mobilnosti na lokaciji avtobusnega postajališča in sistem izposoje javnih koles **KRsKOLESOM**. Gre za prvi takšen center na **Gorenjskem**. Odprli ga bodo v prihodnjem letu. Ta čas MOK pripravlja razpis za oddajo prostorov. Trenutno je v Kranju 28 lokacij kolesarskih postaj za izposojo električnih in navadnih koles KRsKOLESOM. S 74 električnimi kolesi predstavlja največji elektrificiran sistem izposoje koles v **Sloveniji**. Letos so ga dodatno razširili. Novost je mobilna aplikacija **MOBILN.SI** in širitev mreže izposoje koles v sistem **Gorenjska.bike** skupaj z občinami Jesenice, Naklo, Radovljica in Tržič. Mestna uprava nadaljuje z gradnjo povezav znotraj kolesarskega omrežja, ki bo obsegal skupno okoli 40 km kolesarskih površin. Projekt kolesarske povezave 1–6 je končan, pri 7–12 pa je projektiranje v zaključni fazi. Izdelali so projektno dokumentacijo še za druge nove povezave, ki jih nameravajo realizirati v 2021. Načrtujejo tudi ureditev povezave za pešce in kolesarje od **Kokrice** do **Brda** ter povezavo med **Gosposvetsko** in **Bleiweisovo** cesto z delno ureditvijo parka **dr. Janeza Bleiweisa**.

Dokončali so pločnik med **Goričami** in **Golnikom** ter dodatni pločnik **Britof**. Še letos bo zaključen pločnik ob centru **IBI**, v zaključevanju je **Ručigajeva cesta**.

Med cilji je gradnja nadhoda čez državno cesto med **Tušem** in **Qlandijo**. MOK načrtuje, da bo vlogo za gradbeno dovoljenje oddala še letos. Med načrti prihodnosti je avtobusni terminal na območju železniške postaje. Če ne bo večjih zapletov, MOK pričakuje, da bi se investicija lahko začela v štirih do petih letih.

V projektiranju so mostovi za kolesarje in pešce čez **Kokro** in **Savo**, v usklajevanju pa plovnost Save za plovila z manjšim ugrezom od **Majdičevega loga** do **Trbojskega** oz. **Mavškega jezera**.

**Sociala in izobraževanje**

V izvajanju je strategija varstva starejših 2020–2024.Za osrednji projekt so si na MOK začrtalinovi dom za starejše na Zlatem Poljus predvideno kapaciteto 150 postelj.Projektna dokumentacija je v fazi izdelave idejne zasnove. Pomemben korak na tem področju so storili junija z nakupom prostorov za dnevno varstvo starejših v nekdanjem trgovskem objektu Mercator na Planini za predvidoma 30 starostnikov. Novi prostori naj bi bili za prve uporabnike pripravljeni predvidoma v 2021.Pomemben del družbe so tudi invalidi, ki danes, 3. decembra, obeležujejo mednarodni dan invalidov. MOK si prizadeva za pridobitev listine Občina po meri invalidov, zato je imenovala delovno skupino za pripravo analize stanja in akcijskega načrta.

Končana je celovita prenova **OŠ Simona Jenka PŠ Center** v šest milijonov vrednem projektu. Pričetek gradnje nove telovadnice in novih učilnic na **OŠ Staneta Žagarja** je predviden v prvi polovici leta 2021, prav tako tudi prenova nekdanje srednje gradbene šole v starem Kranju, v kateri bosta glasbena šola in Javni sklad RS za kulturne dejavnosti. Pri omenjenih treh projektih gre za revitalizacijo degradiranih območij. MOK je od države prevzela lastništvo nekdanje trgovske šole, v kateri bo po obnovi dodatne prostore dobila **OŠ Jakoba Aljaža**. Obetata se še dozidava vrtca **Kokrica** in gradnja vrtca **Bitnje**.

**Šport in rekreacija**

Letos je MOK vložila več kot dva milijona evrov za nove reflektorje na štadionu **ŠC Kranj** in novo atletsko stezo. Preko rokometnega igrišča pa so postavili nov balon in začrtali atletske steze. Med cilji občine je **Nordijski biatlonski center** na obstoječi letni tekaški progi med **Mlako** in **Naklom**. V sodelovanju z državo MOK načrtuje **Nacionalni športni center** na Brdu z zavezo treh športnih zvez: rokometno, odbojkarsko in košarkarsko. O selitvi na lokacijo razmišlja tudi **Olimpijski komite Slovenije**. Med načrti MOK je tudi večnamenska dvorana na Zlatem polju: za športno plezanje, kolektivne športe z žogo in druge individualne panoge, ter nova hokejska dvorana. Pod rubriko rekreacija v občini je končan grbinasti poligon na Planini 3. V letu 2021 bodo nekoliko manjšega zgradili še na Planini 1. V sprejemanju je OPPN kanjona Kokre.Ob vznožju Jošta pa se projektira večje parkirišče.

**Gospodarstvo in turizem**

MOK je poleti podpisala dokument o zeleni politiki slovenskega turizma in etični kodeks v turizmu. Ponaša se tudi z ambasadorko zelenega in trajnostnega okolja, to je klimatologinja **dr. Lučka Kajfež Bogataj.**

Občina je poleti postala tudi lastnica prostorov nekdanje poslovne enote **Pošte Slovenije** na **Poštni ulici** v starem mestu, kjer bo podjetniški inkubator. Pridobila je gradbeno dovoljenje, dela pa naj bi se začela v letu 2021. Na 1700 kvadratnih metrih bo sodobni center zagonskih podjetij. Gre za 52 pisarn in več kot 80 mest. Jeseni je MOK začela postopek javno-zasebnega partnerstva z objavo poziva promotorjem za projekt **Severna vrata**. S tem je želela privabiti investitorje za gradnjo treh stolpičev z dovoljeno zdravstveno, poslovno-storitveno, stanovanjsko in trgovsko izrabo ter pripadajočo zasebno garažno hišo in gradnjo javne garažne hiše z začasno zeleno streho. Za območje širitve **Industrijske cone Hrastje** trenutno poteka javna obravnava. Na območju **Goodyear Save** sprejemajo OPPN, ki bo omogočil nadaljnji razvoj podjetja, s tem se bo povečalo število delovnih mest v mestu. S tem se je z **Direkcijo RS za infrastrukturo** uskladila tudi prometna ureditev območja, ki jo bo država obnovila v naslednjih letih.

**Stanovanjska politika**

Zanimanje za stanovanjske investicije je veliko. Novi bloki se gradijo na **Bobovku**, dodatnih 50 stanovanjskih objektov se bo gradilo ob **Cesti Rudija Šelige** (skupaj z že zgrajenimi je to 90 stanovanj). Nekaj stanovanj se prenavlja v središču mesta. Sprejeti so štirje občinski podrobni prostorski načrti (Mlaka, Britof jug, Pševo in Planina vzhod), dogovori med lastniki in investitorji še potekajo. Stanovanjski sklad in MOK sta podpisala pismo o nameri za gradnjo soseske **Ob Savi**. Prva faza vsebuje 187 najemnih stanovanj, druga še 100 stanovanj, predviden je tudi vrtec.

Z novo stanovanjsko sosesko **Kranjska iskrica** bo Kranj pridobil več kot 380 novih stanovanj, 80 bo varovanih. Veliko je zanimanja za izgradnjo poslovno-stanovanjskih objektov ob **Koroški cesti** na Zlatem polju (240 novih stanovanj). Iz mehanizma **Celostne teritorialne naložbe** se financira 16 stanovanj na Planini.

**Zeleni Kranj**

MOK je odprla pot za pešce in kolesarje na Majdičev log. S tem je Kranj dobil najkrajšo javno povezavo med starim mestom, zelenimi površinami in nakupovalnim centrom na savskem otoku. MOK je s studiem prostoRož prenovila 360 kvadratnih metrov ravne strehe OŠ Staneta Žagarja. Pouk bo lahko potekal na prostem, učenci pa bodo skrbeli za zasajene rastline na strehi. Projekt ozelenitve streh se bo nadaljeval tudi v prihodnje.

Postavili so [trimerilne postaje](https://www.kranj.si/o-kranju/okolje/kvaliteta-zraka) za spremljanje kakovosti zunanjega zraka. V IC Laze ima **Gasilsko reševalna služba Kranj (GARS)** skozi kamero pregled nad morebitnimi nevarnostmi in tako lahko odreagira v primeru najmanjšega požara. Projekt **Gorki** v Britofu je zaključen, v **Predosljah** in na **Mlaki** bo predvidoma do konca leta.

Županova želja je ozelenitev občine s 1000 drevesi v dveh mandatih. Lani so posadili 79 dreves, letos 207. V bližini Zdravstvenega doma Kranj in porodnišnice načrtujejo z 8000 kvadratnimi metri največji park v mestu – park dr. Janeza Bleiweisa. V MOK sledijo tudi e-mobilnosti. Zamenjali bodo 130 vozil za električna skupaj z javnimi zavodi in javnim podjetjem, vzpostavili mrežo javnih električnih polnilnic, postavili sončne elektrarne in shranjevalnik električne energije. V 2021 so v načrtu štirje električni avtobusi. V poletju 2021 bodo začeli izvajati energetske prenove šestih šol, sedmih vrtcev in objekta za potrebe kulturnega društva.

Gorenjska je v sodelovanju z BSC postala edina regija, ki ima regijski trajnostno energetsko-podnebni načrt za občine TEPN oziroma SECAP.

**Digitalizacija in stari Kranj**

Končan je pilotni projekt **Pametno naselje Mlaka**, v katerem je MOK v povezavi z lokalnimi podjetji in podjetjem Riko izdelala rešitve za uvajanje sodobnih tehnologij v bivalno okolje. Namen je zbiranje, prikazovanje in analiza podatkov iz pametnih števcev. S tem bi radi dvignili kakovost bivanja v soseskah ter spremljali aktualno dogajanje v okolju in ga varovali ter znižali življenjske stroške.

Projekt digitalizacije sosesk oziroma naselij se bo razširili na celotno območje Kranja, podpirala pa ga bo mestna urbana platforma, ki bo povezovala in združevala vse zbrane podatke mestnih servisov in jih preko različnih IT kanalov prezentirala občanom ter upravi MOK. Z mestno aplikacijo oziroma kartico pa bo možno povezovanje plačljivih mestnih storitev (mestna knjižnica, parkiranje, komunala, trajnostna mobilnost, turistični izdelki) na digitalnem nosilcu.

MOK je letos postala *Srcu prijazna občina*. Občanom je s tem brezplačno na voljo mobilna aplikacija **iHELP**, s katero hitreje sprožijo klic na pomoč. Znanje postopkov oživljanja bodo lahko osvežili na seminarjih, ko bo to le mogoče, na voljo jim je tudi iHELP zdravstvena kartica.

Od februarja letos ima MOK prenovljeno spletno stran, ki je prejela tudi nagrado za digitalne presežke **WEBSI Spletni prvaki za leto 2020** v kategoriji javnih in nevladnih organizacij.

Na eni strani MOK sledi trendom digitalizacije, na drugi pa skrbi za ohranjanje zgodovinske in kulturne dediščine. Več let si že prizadeva za prenovo starega mesta, pri tem je potrebna novelizacija odloka o starem mestnem jedru. V ta namen MOK naroča izdelavo konservatorskega načrta, ki je nujna osnova za pripravo OPPN. Katalog urbane opreme za urejanje javnega prostora v starem mestu pa je praktično že usklajen.

**V slogi je moč**

**MOK je sofinancirala novo avtolestev za GARS, *s***taro pa darovala **makedonskemu mestu Kočani, s katerim je pobratena. V letu covida-19 je civilna zaščita MOK poskrbela za krizne načrte v času epidemije, prostovoljce in ozaveščanje občank in občanov o zaščitnih ukrepih. Fajdigovi ambulanti**, ki jo obiskujejo osebe brez urejenega zdravstvenega zavarovanja, je MOK pomagala z objavo prošnje o donaciji sredstev za nakup naprave za razkuževanje prostorov. V manj kot eni uri po objavi se je že oglasil donator. Dobrodelna nota se nadaljuje s projektom *V Kranju dobro v srcu mislimo*. Lani se je s to akcijo za ljudi v stiski, ki poteka na pobudo župana, zbralo več kot enajst tisoč evrov. Takšnih ranljivih skupin je letos zaradi posledic, ki jih pušča na vsakdanjem življenju novi koronavirus, še več.

*»V prvi polovici mandata smo naredili veliko. Ostajamo ambiciozni in zagnani tudi naprej. Volje, idej in projektov nam zlepa ne bo zmanjkalo. Vizijo in načrte imamo, pa tudi neomajno voljo, prežeto z gorenjsko trmo. Vse to so pomembne sestavine za uspeh,«* je prvi »polčas« svojega mandata komentiral Matjaž Rakovec, zadovoljen tudi s pridobivanjem evropskih sredstev. MOK namreč s tega naslova v finančni perspektivi 2014–2020 črpa 25 milijonov evrov nepovratnih sredstev, večino prav v tem mandatu.